Nos Symons de Joinvile, sires de Jay, et je Bertolomier, sires de Cicons, chevaliers, commandemanz à noble baron Estene, sires d’Oiseler, à toz les chasez de Arlay et à touz les faiaux de ce meisme lue, salut et bone amour. Nos vos mandons et commandons que vos les homaiges et les feutez que vos deviez à noble baron Jehan, çay en arriers conte de Bourgoigne et signor de Salins, façois à la noble dame Lore, çay en arriers contesse de Bourgoigne et dame de Salins, por li et por ses enfanz; car delivré lour havons Arlay et les appendises toutes en lour partaiges. En tesmoignaige de laquel chose, nos, devantdiz Symons, havons mis nostre seel pendant en cest presentes lettres. Et je, lidiz Bertholomier, pour ce que je n’avoie point de seel, le seel à noble baron et puissant Ferri, duc de Lorraigne et marchis, hai fait mettre en ces presentes lettres, par le commandement adit signour d’Oiseler. Ce est fait l’an de grace qui corroit par mil [CC] LX et IX.